CELEX: 32012D0404
Language: lv
Date: 2012-07-16 00:00:00
Title: 2012/404/ES: Padomes Lēmums ( 2012. gada 16. jūlijs ), ar ko pagarina to atbilstošo pasākumu piemērošanas laikposmu, kuri noteikti attiecībā uz Gvinejas Republiku Lēmumā 2011/465/ES, un ar ko groza minēto lēmumu

18.7.2012   
            
            
               LV
            
            
               Eiropas Savienības Oficiālais Vēstnesis
            
            
               L 188/17
            
         PADOMES LĒMUMS
   (2012. gada 16. jūlijs),
   ar ko pagarina to atbilstošo pasākumu piemērošanas laikposmu, kuri noteikti attiecībā uz Gvinejas Republiku Lēmumā 2011/465/ES, un ar ko groza minēto lēmumu
   (2012/404/ES)
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību,
   ņemot vērā Partnerattiecību nolīgumu starp Āfrikas, Karību jūras reģiona un Klusā okeāna valstu grupas locekļiem, no vienas puses, un Eiropas Kopienu un tās dalībvalstīm, no otras puses, kas parakstīts Kotonū 2000. gada 23. jūnijā (1), kurā jaunākie grozījumi izdarīti Vagadugu 2010. gada 22. jūnijā (2) (“ĀKK un ES Partnerattiecību nolīgums”), un jo īpaši tā 96. pantu,
   ņemot vērā Padomē sanākušo dalībvalstu valdību pārstāvju Iekšējo nolīgumu par pasākumiem, kas jāveic, un procedūrām, kas jāievēro, lai īstenotu ĀKK un ES Partnerattiecību nolīgumu (3), un jo īpaši tā 3. pantu,
   ņemot vērā Eiropas Komisijas priekšlikumu,
   tā kā:
   
               (1)
            
            
               Ar Padomes Lēmumu 2011/465/ES (4) tiek noteikti atbilstoši pasākumi attiecībā uz Gvinejas Republiku saskaņā ar ĀKK un ES Partnerattiecību nolīguma 96. pantu.
            
         
               (2)
            
            
               Lēmumā 2011/465/ES ir noteikts, ka sadarbība ar Gvinejas Republiku saskaņā ar 10. Eiropas attīstības fondu var tikt atsākta, ja būs īstenoti divi kritēriji, t. i., 2011. gada beigās paredzēto parlamenta vēlēšanu norises nodrošināšanai kompetentās iestādes izstrādās un pieņems detalizētu grafiku, tostarp nosakot sākotnējus datumus un sagatavošanās posmus/darbības, un tiks nodrošinātas brīvas un pārredzamas parlamenta vēlēšanas.
            
         
               (3)
            
            
               Līdz šim neviens no šiem kritērijiem nav izpildīts.
            
         
               (4)
            
            
               Tādēļ ir nepieciešams pagarināt Lēmumā 2011/465/ES noteikto atbilstošo pasākumu piemērošanas laikposmu un pagarināt minētajos pasākumos noteikto termiņu parlamenta vēlēšanu norisei Gvinejas Republikā līdz 2012. gada beigām,
            
         IR PIEŅĒMUSI ŠO LĒMUMU.
   1. pants
   Lēmuma 2011/465/ES darbības termiņš ir pagarināts par 12 mēnešiem. Šajā nolūkā Lēmuma 2011/465/ES 3. pantā datumu “2012. gada 19. jūlijam” aizstāj ar datumu “2013. gada 19. jūlijam”.
   2. pants
   Termiņu parlamenta vēlēšanu norisei Gvinejas Republikā, kas noteikts atbilstošajos pasākumos un precizēts Lēmuma 2011/465/ES pielikuma sadaļas “Saistību kopums” kreisajā slejā ar nosaukumu “Gvinejas saistības”, pagarina līdz 2012. gada beigām.
   3. pants
   Vēstule šā lēmuma pielikumā ir adresēta Gvinejas Republikas iestādēm.
   4. pants
   Šis lēmums stājas spēkā tā pieņemšanas dienā.
   
      Briselē, 2012. gada 16. jūlijā
      
         
            Padomes vārdā –
         
            priekšsēdētājs
         
         S. ALETRARIS
      
   
   
      (1)  OV L 317, 15.12.2000., 3. lpp.
   
      (2)  Nolīgums, ar kuru otro reizi groza Partnerattiecību nolīgumu starp Āfrikas, Karību jūras reģiona un Klusā okeāna valstu grupas locekļiem, no vienas puses, un Eiropas Kopienu un tās dalībvalstīm, no otras puses, kas parakstīts Kotonū 2000. gada 23. jūnijā un pirmo reizi grozīts Luksemburgā 2005. gada 25. jūnijā (OV L 287, 4.11.2010., 3. lpp.).
   
      (3)  OV L 317, 15.12.2000., 376. lpp.
   
      (4)  OV L 195, 27.7.2011., 2. lpp.
   
      PIELIKUMS
      
         GVINEJAS REPUBLIKAS PREZIDENTAM UN PREMJERMINISTRAM ADRESĒTĀ VĒSTULE
      
      Kungi!
      Pozitīvi novērtējot progresu, ko Gvinejas Republika sasniegusi, lai atjaunotu konstitucionālo kārtību, jo īpaši pēc tam, kad mierīgā ceļā 2010. gadā noslēdzās prezidenta vēlēšanas un tika iecelts likumīgs prezidents un iecelta civiliedzīvotāju veidota valdība, Eiropas Savienības Padome 2011. gada jūlijā atviegloja atbilstošos pasākumus, kas noteikti attiecībā uz Gvinejas Republiku.
      Eiropas Savienības Padome 2011. gada 18. jūlija Lēmumā 2011/465/ES precizēja, ka sadarbība ar Gvinejas Republiku saskaņā ar 10. Eiropas attīstības fondu (EAF) varētu tikt atsākta divos posmos – atkarībā no progresa, kas sasniegts attiecībā uz brīvu un pārredzamu parlamenta vēlēšanu norisi 2011. gada beigās.
      Eiropas Savienības Padome konstatē, ka līdz šim nav izpildīts neviens no šiem kritērijiem, un tādēļ ir nolēmusi, pirmkārt, par vienu gadu pagarināt Lēmumā 2011/465/ES noteikto atbilstošo pasākumu piemērošanas laikposmu un, otrkārt, pagarināt parlamenta vēlēšanu norisei paredzēto termiņu līdz 2012. gada beigām. Šā termiņa neievērošana ierobežos iespējas izmantot 10. EAF līdzekļus.
      Vēlamies Jums atgādināt, ka Eiropas Savienība piešķir lielu nozīmi ticamu, brīvu un pārredzamu parlamenta vēlēšanu norisei pēc iespējas drīz un vislabākajos apstākļos, kas iezīmē Gvinejas Republikas pārejas posma beigas. Eiropas Savienība atkārtoti izsaka savu apņemšanos atbalstīt šo vēlēšanu rīkošanu.
      Mēs Jums apliecinām, ka Eiropas Savienība Jūs atbalstīs un palīdzēs Jūsu centienos nodrošināt Gvinejas Republikas ilgtspējīgu ekonomikas izaugsmi un iedzīvotāju labklājību.
      
         Ar cieņu,
         Briselē,
         
            
               Padomes vārdā –
            
               priekšsēdētāja
            
            C. ASHTON
         
         
            
               Komisijas vārdā –
            
               komisārs
            
            A. PIEBALGS